ـــــ جانابلىرى، بىز مەشرقلىقلارغا چۈشەندۈرۈپ قويغان بولسىلا بوپتىكەن، بۇ زادى قانداق گەپ ئۆزى؟ بەگ ھارۋىسى كۈن ئولتۇرغاندىمۇ قەلئەدىن چىقسا بولىدىكەن-يۇ، بىزلەرگە نېمىشقا بولمايدىكەن؟  تېخى ھەممىسى چىن ئەركان-مىزانى بەك قاتتىق، پۈتكۈل بەگلىك تەسەررۇپىدا بىرلا ئەركان-مىزان بار، دېيىشىدىكەن، بۇ قانداقمۇ بىرلا ئەركان-مىزان بولسۇن؟ ئىككى خىل ئەركان-مىزانلىقى ئېنىقلا تۇرمامدۇ؟ بۇ مەشرقلىق زاتلارنى ھاقارەت قىلغانلىق ئەمەسمۇ؟ يېرىم ئاش پىشىمىغىچە قوۋۇق ئېچىلغان ئىكەن، نېمىشقا بىزلەرنى چىققىلى قويۇشمايدۇ؟ ـــــ دېدى بىرمۇنچە ئەزۋەيلەپ. قىزىل كىمخاب تونلۇق سودىگەر ئەزۋەيلەپ تۇرغان شۇ ئەسنادا، سېپىل سىرتىدىكى سودىگەرلەر تۇشمۇ-تۇشتىن كېلىپ كوتۇلدىغىلى تۇردى، ئۇلارنىڭ ئوزايىدىن لى سى بىرەر نېمە دېمىسە  كەتمەيدىغاندەكلا قىلاتتى. لى سى ئۇلارنىڭ دېگەنلىرىنى چۈشەندى، خەنگۇ قورۇلىنىڭ سېپىل قوۋۇقى كاھبېگى بەگ ھارۋىسىنىڭ قوۋۇقتىن يېنىپ كىرىشىنى ساقلاپ تۇرغاچقا، سېپىل قوۋۇقىنى تاقىمىغان ئىدى، بۇ ئارىدا خېلى كۆپ كىشىلەر قوۋۇقتىن چىقىۋېلىشتى؛ مانا ئەمدى بولغاندا، قوۋۇق كاھبېگى بەگ ھارۋىسىنىڭ قوۋۇقتىن كىرىدىغانلىقىنى كۆرۈپ، ھازىردىن باشلاپ قوۋۇقنى چۈشۈرۈپ تاقايدىغانلىقى خۇسۇسىدا جار سالدى؛ بۇ چاغدا بىرمۇنچە مەشرقلىق سودىگەرلەر ئائىلىسىدىكىلەرنىڭ يېرىمى قوۋۇق ئىچىدە، يېرىمى قوۋۇق سىرتىدا قالغاچقا، تىت بولۇشۇپ  ۋاراڭ-چۇرۇڭ قىلىشىپ كېتىشكەن ئىدى؛ بۇنىڭدىن سەل بۇرۇن بۇ يەرگە ئەركان-مىزان ئىجرا قىلىشقا كەلگەن شىرمەت-چەۋەندازلارمۇ قاتتىق قوللۇق قىلىپ بەگ ھارۋىسىنىلا كىرگۈزۈشكە ساقلاۋاتقانلىقىنى، يەنە كىمەرسەكىم بايىقىدەك چىن ئەركان-مىزانىنى كۆزگە ئىلماسلىققا پېتىنسا شۇنى خۇپىيە، دەپ قولغا ئالىدىغانلىقىنى ئېيتىپ تۇرۇشتى.